“आध्यात्मिकता से एकता एवं समन्वय” पुस्तक मूलत: डा, निरंजन मोहनलाल द्वारा, अंग्रेज़ी भाषा में लिखी गई पुस्तक है जिसका गुजराती भाषा, और तत्पश्चात हिन्दी में सरस और सटीक अनुवाद ख्यातिप्राप्त अनुवादक श्री हर्षद दवे ने किया है। डा. निरंजन मोहनलाल साउथ केतोलाइना यूनिवर्सिटी, एकन, यू एस ए में मानक प्राध्यापक रहे हैं और वहीं से सेवा निवृत्त हुए हैं। वे उत्तर-अमरीका, यूरोप, और भारत में कई अंतर्राष्ट्रीय संस्थानों के बिजनेस एडमिनिस्ट्रेशन से जुड़े रहे हैं और उन्होंने पाश्चात्य जीवन–पद्धति का निकट से अध्धयन किया है। किन्तु इसके बावजूद उनकी सांस्कृतिक जड़ें हमेशा भारत में ही बनी रहीं। यही कारण है कि सेवा- निवृत्ति के पश्चात उन्होंने भारतीय संस्कृति और श्री स्वामीनारायण के सर्व-जीव हितकारी सन्देश का समूचे विश्व में प्रचार-प्रसार करने का बीड़ा उठाया। उन्होंने बड़े दुःख के साथ इतिहास के इस अनुभव को आत्मसात किया कि विश्व में धर्म के नाम पर सर्वाधिक रक्त रंजित युद्ध हुए हैं और आज भी ये निरंतर जारी हैं। आखिर इस धर्मान्धता और हठ-धर्मी का क्या कारण हो सकता है, जब कि कोई भी धर्म इस तरह की हिंसा की वकालत नहीं करता। डा. निरंजन ने इसका कारण लोगों में आध्यात्मिकता के अभाव को पाया है। उनका मानना है कि यह केवल आध्यात्मिकता ही है जो हमें धर्मान्धता से बचाकर शान्ति और स्वस्थता की ओर ले जा सकती है।